Chris Hani-moord: ‘Walus het geen berou’Tydens ‘n vroeëre betoging teen Janusz Walus se vrylating. Foto: ANA ŉ Sielkundige verslag oor Janusz Walus, die moordenaar van die SAKP-leier Chris Hani, voer aan Walus het berou dat Hani se kinders sonder ŉ pa en sy vrou sonder haar man gelaat is, maar hy het geen berou dat hy Hani vermoor het nie. “Hy rasionaliseer steeds sy aksies en dring daarop aan dat dit politiek gemotiveerd was. Sy idees oor Kommunisme bestaan steeds,” lui die verslag. Michael Masutha, minister van justisie en korrektiewe dienste, het Vrydag gesê dié verslag is een van die aspekte wat hy in ag geneem het toe hy besluit het om Walus se aansoek om parool te weier. Walus, ŉ Poolse immigrant, is destyds saam met wyle Clive Derby-Lewis skuldig bevind aan die moord op Hani in 1993. Hy het reeds 24 jaar tronkstraf uitgedien. Die Pretoriase hooggeregshof het in Maart verlede jaar beslis dat Walus binne 14 dae vrygelaat moet word nadat Masutha in 2015 geweier het om Walus op parool vry te laat. Masutha se aansoek om verlof tot appèl is aanvanklik afgekeur waarna hy die appèlhof direk genader het. Die appèlhof het die saak na Masutha terugverwys en gesê hy het 90 dae tyd om te besluit of Walus vrygelaat moet word of nie. Masutha het Vrydag gesê hy het die appèlhof se uitspraak in ag geneem rakende die voorleggings wat deur Hani se vrou en Walus gemaak is, asook die aanbevelings deur die paroolraad. Hy het ook die relevante wetgewing en wetlike voorskrifte rakende die paroolproses in ag geneem. Masutha het gesê die sielkundige verslag wat aandui dat Walus nie berou vir sy aksies het nie, is ŉ duidelike weerspieëling van die risiko daaraan verbonde om vir Walus op parool vry te laat aangesien “die primêre motief wat tot die oortreding gelei het steeds bestaan”.Hy het gesê ŉ veiligheidsrisiko-assessering moet eers gedoen word en dié assesseringsverslag ingedien word oor die risiko’s wat mag bestaan sou Walus op parool vrygelaat word. “As ŉ mens in ag neem dat berou ŉ sterk gevoel van hartseer en spyt is oor iets wat jy verkeerd gedoen het, demonstreer hierdie verslag ŉ persoon wat niks daarmee verkeerd sien om ŉ Kommunis, wat toevallig ŉ pa en ŉ eggenoot is, te elimineer nie. Dit kan op geen manier as volle berou gesien word nie aangesien hy voortgaan om sy moord van die Kommunis te regverdig,” het Masutha gesê. Hy het ook gesê daar is sekere teenstrydighede in Walus se weergawe van die omstandighede wat daartoe gelei het dat hy besluit het om Hani te vermoor, wat ŉ verdere aanduiding is dat hy nie werklik berou het oor sy dade nie. Masutha het gesê die departement van korrektiewe dienste sal Walus help om verder aan prosesse van regstellende geregtigheid deel te neem, asook aan individuele terapiesessies met ŉ maatskaplike werker “om sy sosiale funksionering vaardighede te verbeter”. Masutha het verder gesê dat Walus in al die jare wat hy agter tralies deurgebring het nog geen verdere akademiese of beroepsvaardighede bekom wat sy vooruitsigte op herintegrasie in die samelewing kan verbeter nie. Hy het aanbeveel dat die departement hom bystaan om sodanige vaardighede te bekom. Volgens die Wet op Korrektiewe Dienste moet Walus se paroolaansoek binne die volgende 24 maande heroorweeg word.